სამერ უოკერი

**სამერ მარჯანი უოკერი** (; დ. 11 აპრილი, 1996, ატლანტა, ჯორჯია, აშშ) — ამერიკელი რიტმ-ენდ-ბლუზი მომღერალი. 2017 წლის ნოემბერში ხელი მოაწერა კონტრაქტს ხმისჩამწერ ლეიბლთან Love Renaissance, რომელიც არის Interscope Records-ის შვილობილი კომპანია. მომდევნო წელს გამოუშვა თავისი სადებიუტო მიქსტეიპი „Last Day of Summer“. ალბომის სინგლი „Girls Need Love" ბილბორდის ცხელ ასეულში მოხვდა. 2019 წლის ოქტომბერში უოკერმა გამოუშვა თავისი სადებიუტო სტუდიური ალბომი „Over It“, რომელსაც კრიტიკული და კომერციული წარმატება ხვდა წილად. ალბომი ბილბორდს 200-ის ჩარტში მეორე ადგილზე გავიდა და დაამყარა რეკორდი. ალბომმა მიიღო ორმაგი პლატინის სერტიფიკატი ამერიკის ხმისჩამწერი კომპანიების ასოციაციისგან (RIAA).

2021 წლის ნოემბერში გამოუშვა თავისი მეორე სტუდიური ალბომი „Still Over It“. ალბომმა მოხსნა რეკორდი და გახდა ყველაზე მოსმენადი რიტმ-ენდ-ბლუზ ნამუშევარი. ალბომში შემავალი თვრამეტივე სიმღერა მოხვდა ბილბორდის ცხელ ასეულში.

მუსიკოსის ჯილდოები მოიცავს Billboard Music Award-ს, IHeartRadio Music Awards-ს, ორ Soul Train Music Awards-სა და ორი გრემის ჯილდოს ნომინაციას. 2022 წელს Billboard Women in Music-ზე უოკერმა მიიღო Chart Breaker-ის ჯილდო, ჩარტებში მიღწეული წარმატებისთვის. 2024 წლისთვის მას გაყიდული აქვს 32 მილიონზე მეტი ჩანაწერი.

## ადრეული ცხოვრება 
უოკერი დაიბადა ატლანტაში, ჯორჯია. 2016 წლიდან 2018 წლამდე მას ჰქონდა მცირე დასუფთავების ბიზნესი და ასევე იყო სტრიპტიზიორი ატლანტაში. შემდეგ თავად ისწავლა გიტარაზე დაკვრა YouTube-ზე გაკვეთილების ყურებით. მუსიკოსმა მალევე დაიწყო ქავერების შესრულება და ვიდეოების გამოქვეყნება.

## კარიერა 
უოკერი აღმოაჩინა ქალმა 2017 წელს, რომელიც მუშაობდა Love Renaissance-ის ლეიბლში. მან ხელი მოაწერა კონტრაქტს Love Renaissance-სა და Interscope Records-თან. სადებიუტო მიქსტეიპი, Last Day of Summer, გამოვიდა 2018 წლის 19 ოქტომბერს. მიქსტეიპში შედიოდა სინგლი „Girls Need Love". მუსიკოსმა სინგლის რემიქს ვერსია გამოუშვა 2019 წლის 27 თებერვალს დრეიკთან ერთად, რითაც ნამუშევარი  ბილბორდის ცხელ ასეულში მოხვდა. 2018 წელს გასტროლები გამართა 6lack-თან ერთად. Apple Music-მა უოკერი დაასახელა 2019 წლის „Up Next შემსრულებლად“. პირველი EP, Clear, გამოვიდა 2019 წლის 25 იანვარს.

2019 წლის 23 აგვისტოს გამოუშვა „Playing Games". ნამუშევარი იყო წამყვანი სინგლი სადებიუტო სტუდიური ალბომიდან „Over It“. ალბომი გამოვიდა 2019 წლის 4 ოქტომბერს. ალბომი ბილბორდ 200-ში მეორე ადგილზე გავიდა და დაამყარა რეკორდი. 2019 წლის 17 ნოემბერს მოიგო Soul Train Music Award-ის ჯილდო საუკეთესო ახალი შემსრულებლის კატეგორიაში. 2020 წელს უოკერმა ითანამშრომლა 21 Savage-თან ნამუშევრისთვის „Secret". ასევე ჯასტინ ბიბერთან ერთად გამოუშვა „Yummy"-ის რემიქსი. 2020 წლის 10 ივლისს გამოუშვა EP სახელწოდებით Life on Earth. EP ბილბორდის საუკეთესო რიტმ-ენდ-ბლუზ ალბომების ჩარტში პირველ ადგილზე გავიდა. ნამუშევარმა „Come Thru" მიიღო პლატინის სერტიფიკატი. ამასთანავე, სიმღერამ „Body" ოქროს სერტიფიკატი, ხოლო ნამუშევრებმა „Playing Games" და „Girls Need Love" დაიმსახურეს მრავალიპლატინის სერტიფიკატი ამერიკის ხმისჩამწერი კომპანიების ასოციაციისგან (RIAA).

2020 წლის 14 სექტემბერს უოკერმა შეასრულა „Body" The Tonight Show-ში. 2020 წლის 14 ოქტომბერს მოიგო Billboard Music Award-ზე საუკეთესო რიტმ-ენდ-ბლუზ ქალი შემსრულებლის ჯილდო. უოკერმა გამოუშვა Over It-ის ახალი ვერსია, სახელწოდებით Over It (Complete Edition) 2020 წლის 23 ნოემბერს. ვერსიაში შევიდა ალბომის სტანდარტული ვერსიის 18-ვე სიმღერა, დამატებით ინსტრუმენტული ვერსიები, ა-კაპელას ვერსიები, ლაივ შესრულებები და სხვა. 10 დეკემბერს უოკერის სადებიუტო სიმღერას „Session 32" მიენიჭა ოქროს სერტიფიკატი. 2021 წელს გამოუშვა თავისი მეორე ალბომი „Still Over It“. მას ჰქონდა რეკორდული დებიუტი აშშ-ში. გამოსვლიდან პირველივე კვირაში გაიყიდა 166 000 ასლი.მუსიკოსმა შეასრულა „Unloyal" არი ლენოქსთან ერთად 2021 წლის Soul Train Music Awards-ზე. 2022 წელს უოკერმა კენდრიკ ლამართან ერთად გამოუშვა ნამუშევარი „Purple Hearts", რისთვისაც მიიღო გრემის ჯილდოს ნომინაცია. ასევე უოკერმა მომღერალ კიარასთან ერთად გამოუშვა ნამუშევარი „Better Thangs".

## დისკოგრაფია 
**სტუდიური ალბომები**

* *Over It* (2019)
* *Still Over It* (2021)

**EP და მიქსტეიპები**

* *Last Day of Summer* (2018)
* *Clear* (2019)
* *Life on Earth* (2020)
* *Clear 2: Soft Life* (2023)

## რესურსები ინტერნეტში 
* 

## სქოლიო 
კატეგორია:დაბადებული 11 აპრილი
კატეგორია:დაბადებული 1996
კატეგორია:რიტმ-ენდ-ბლუზ მომღერლები
კატეგორია:ამერიკელი მომღერლები
კატეგორია:ამერიკელი ქალი მომღერლები
კატეგორია:ამერიკელი სიმღერების ავტორები
კატეგორია:XXI საუკუნის ამერიკელი ქალი მომღერლები
კატეგორია:ცოცხალი ადამიანები